Transporteskadrillen Air Transport Wing Aalborg modtog idag deres nye samlingsmærke under en ceremoni med deltagelse af både Forsvarets øverste chefer og Hendes Majestæt Dronningen

Egentligt kunne det virke overflødigt med de to livvagter fra politiet, der fulgte Dronningen under besøget, når man tager i betragtning, at der var henved to hundrede soldater til at passe på Majestæten, men det er fast tradition. Ligesådan er det tradition, at det netop er Dronningen der overrækker faner til forsvarets enheder. Derfor var hun idag gæst på Flyvestation Aalborg, hvor transporteskadrillen skulle have sit nye samlingspunkt overrakt. - Det er en stolt tradition, at Dronningen overrækker vore faner. Vi er jo ret beset ansat af Dronningen gennem regeringen, slog forsvarschef, general Jesper Helsø fast overfor TV2/Nord. - Den nye fane markerer, at vi nu er færdige med overgangen fra at være en flyvestation for jagerfly til at være en flyvestation for transportflyene. Det er på mange måder en ny begyndelse forklarede chefen for Flyvestation Aalborg Ole Ryberg. Transporteskadrillen blev flyttet til Aalborg i forbindelse med det seneste forsvarsforlig. Samtidig sagde Nordjylland farvel til F-16 flyene. Eskadrillen råder blandt andet over tre Herculesfly og de såkaldte Challenger transportfly.